Papersnake/gushiwen huggingface dataset:
过吴生夜饮作方徐茅王诸少同集 其一
胡应麟（明代）

落日襄阳道，閒来醉叵罗。狂夫能剧饮，稚子亦清歌。

卷幔当红药，移灯就绿萝。平生双白眼，花底暂婆娑。
自君之出矣六首 其二
陈叔宝（南北朝）

自君之出矣，房空帷帐轻。思君如昼烛，怀心不见明。
次令衿游玉壶高咏十绝 其四 解衣磐
席羲叟（宋代）

林宗乌帻任攲倾，缓带荷风拂面清。城市轮蹄闹如织，飘然从此便登瀛。
冬夜独坐二首 其一
陆蕙芬（清代）

独坐清寥形影孤，夕香谁复共金炉。浮生悟澈真如梦，掌大冰花结盥盂。
送僧归旧隐
周弼（宋代）

自言归去后，只在故山边。
纱帽临溪盥，铜瓶傍水禅。
昼闲松塔雨，春尽草堂烟。
何故相抛舍，沉浮逐世缘。
鸣鹤遗音　苏武慢 其七 并序
凌云翰（元代）

雾驾云軿，雨巾风帽，一剑凌风飞过。下视茫茫，遥观历历，不复飞知天大。

日月居诸，春秋代谢，几见授衣流火。记岳阳、三度曾游，未必世人知我。

游戏处、柳树为徒，榴皮作字，聊说行藏如左。列豹重关，封狐千里，不满楚人哀些。

瓦砾黄金，蓬莱别馆，归去有谁知那。不须分、天上人间，南北东西皆可。
僧舍小山三首 其一
晁冲之（宋代）

此老绝萧洒，久参曹洞禅。胸中有丘壑，左手取山川。

树小风声细，岩深日影圆。江湖不归客，相对一茫然。
游北墅
刘过（宋代）

客里浮沈又一年，春风北墅故依然。路边花有香相引，涧下松依色可怜。

仙鹤舞随人击筑，神鸦飞傍客归船。何须故扫霜前叶，却趁东风学晓烟。
秋思赠远
张仲素（唐代）

博山沉燎绝馀香，兰烬金檠怨夜长。

为问青青河畔草，几回经雨复经霜。
食橄榄记客语
周紫芝（宋代）

朔风吹元云，欲雪愁江天。烟帆驾海舶，橄榄来闽川。

客言似有驾，得失亦小偏。红盐落青子，嚼玉宜芳鲜。

色香苦未发，遂杂春客煎。清香虽覆椀，翠润殊嫣然。

香味元自若，人生浪求全。方言田家翁，好恶能两捐。

一食辄苦口，弃掷古道边。回甘入齿颊，拾遗止流涎。

朴质固可笑，任真亦良贤。向来纷纷者，妄论诚可怜。
赠人
杜光庭（唐代）

静神凝思仰青冥，此夕长天降瑞星。

海上昨闻鹏羽翼，人间初见鹤仪形。
沁园春（赠锦江歌者何琮）
冯取洽（宋代）

有孤竹君，音节拂云，谥曰洞箫。纵柳郎填就，周郎顾罢，欠伊品藻，律也难调。惭愧何郎。呜呜袅袅，翻入腭唇齿舌喉。谁知道，是郭郎亲授，共贯同条。

后来一辈枵枵。甚声响都如鹦鹉娇。叹秦青已往，嘉荣何在，念奴骨朽，李八魂消。试向尊前，听君一曲，前辈风流未觉凋。冯郎老，但点头咽唾，拼解金貂。
古兴十六首 其十
沈辽（宋代）

天外青青山，重云忽蒙翳。青山终不移，明目未可睨。

秋风方憀慄，冥雨何时霁。不见希夷翁，欲学穷年睡。
菩萨蛮
陈家庆（清代）

凤城二月春犹浅。称身却喜吴棉软。双燕正归来。文窗六扇开。

棉言闲伫立。灯影愁凝碧。花外漏声残。江城细雨寒。
柳
洪咨夔（宋代）

天机日与物华新，妩绿柔黄触拨人。
精采只消些子雨，腰肢无着许多春。
兴亡萤苑迷楼梦，荣辱孤山麯院尘。
醒眼年来浑看破，万缘分定不须颦。
宾阳八景 其五 鹤观灵泉
梁鱼（明代）

寅阳鹤观留仙躅，观绕幽泉三百曲。界破青山银一条，跳下苍崖珠万斛。

一霄雾雨春流奔，万顷田畴夜添绿。涓涓千古灵且清，时有人来牵饮犊。
次韵酬叔向
华镇（宋代）

卞玉尘多气已低，可能符采压虹霓。晋人自识三都丽，襄野谁教七圣迷。

谩说违时清似水，且谋终日醉如泥。秦关自昔称天府，何事雄誇十二齐。
元日归城南旧居见山茶独开感而赋之
谢晋（明代）

因循两月未还家，门掩苍苔一径斜。春意不教长寂寞，群芳开到是山茶。
自平
杜甫（唐代）

自平宫中吕太一，收珠南海千馀日。近供生犀翡翠稀，

复恐征馀干戈密。蛮溪豪族小动摇，世封刺史非时朝。

蓬莱殿前诸主将，才如伏波不得骄。
西湖观梅三首 其二
章谦亨（宋代）

不费东君力，常先草木荣。魏徵元妩媚，夷甫太鲜明。

有色谁同洁，无香可比清。飘零惟不恶，羌笛任渠横。
颂证道歌·证道歌
释印肃（宋代）

自利利他终不竭，一华五叶□分别。
森罗万象影居中，自古至今无漏泄。
送云阳邹儒立少府侍奉还京师
韦应物（唐代）

建中即藩守，天宝为侍臣。历观两都士，多阅诸侯人。

邹生乃后来，英俊亦罕伦。为文颇瑰丽，禀度自贞醇。

甲科推令名，延阁播芳尘。再命趋王畿，请告奉慈亲。

一钟信荣禄，可以展欢欣。昆弟俱时秀，长衢当自伸。

聊从郡阁暇，美此时景新。方将极娱宴，已复及离晨。

省署惭再入，江海绵十春。今日阊门路，握手子归秦。
古澄丁声远来访赋一律见遗因和答二首 其一
贺钦（明代）

太学陈东天下知，抗章不怕忤当时。折腰彭泽成何事，回首闾山有所思。

轩外孤松全晚节，宅边五柳散春丝。归来还是忘机客，传语沙鸥莫浪疑。
兰花二首
易士达（宋代）

曲水流边苔色浸，右军遗墨动清吟。
蕙风和畅人非昔，香得山阴直到今。
西江月·送我匆匆行色
郭应祥（宋代）

送我匆匆行色，赖君衮衮名章。德星今夜聚清湘。岂羡瀛洲方丈。宾醉须教主醉，更长不怕杯长。凤鸣端合在朝阳。飞诏来从天上。
七矶
王十朋（宋代）

江上风波恶，江中洲渚多。回头三峡远，转盼七矶过。
折玉崖
孙觌（宋代）

巉巉两崖青，漫漫一奁白。抵沙射月影，窗户栖珠璧。

定心如止射，逝将老空寂。手弄一掬寒，面傃千仞碧。

须防童子喜，往往犯瓦砾。
呈閒閒宗师吴公
周权（元代）

上界仙官紫宸客，朱颜雪额双瞳碧。超然心与造化游，回头风雨人间窄。

金函玉印来帝傍，赞书屡下紫泥香。珠裳宝璐映星月，苍精含景生寒芒。

年光老我红尘里，遥睇蓬莱隔弱水。金丹何日乞刀圭，聊跨白鸿三万里。
荔枝五首 其四
李纲（宋代）

荔子蛮方也自丹，不如闽岭为微酸。玉盘磊珂三千颗，犹忆甘芳绕齿寒。
寓蓬莱馆
陆游（宋代）

道山方梦断，税驾复蓬莱。
海上羝应乳，辽东鹤已回。
客惊添鬓雪，自笑久心灰。
底事妨人睡，楼头暮角哀。
江南作（一作江上旅泊）
张祜（唐代）

楚塞南行久，秦城北望遥。少年花已过，衰病柳先凋。

客泪收回日，乡心寄落潮。殷勤问春雁，何处是烟霄。
又题张逸人园林
韩翃（唐代）

藏头不复见时人，爱此云山奉养真。露色点衣孤屿晓，

花枝妨养小园春。时携幼稚诸峰上，闲濯眉须一水滨。

兴罢归来还对酌，茅檐挂著紫荷巾。
行路难
王筠（清代）

千门皆闭夜何央，百忧俱集断人肠。探瑞箱中取刀尺，拂拭机上断流黄。

情人逐情虽可恨，复畏边远乏衣裳。已缫一茧催衣缕，复捣百和裛衣香。

犹忆去时腰大小，不知今日身短长。裲裆双心共一袜，耙复两边作八襊。

襻带虽安不忍缝，开孔裁穿犹未达。胸前却月两相连，本照君心不照天。

愿君分明得此意，勿复流荡不如先。含悲含怨判不死，封情忍思待明年。
临江仙·披袍□[1]地红宫锦
和凝（五代）

披袍□[1]地红宫锦，
莺语时啭轻音。
碧罗冠子稳犀簪，
凤凰双□[2]步摇金。
肌骨细匀红玉软，
脸波微送春心。
娇羞不肯入鸾衾，
兰膏光里两情深。
妹婿黄补下第归乡
杨亿（宋代）

家风早占无双誉，乡薦曾居第一流。
昆岭本期争片玉，疱刀谁料失全牛。
风尘不住梁王苑，烟水还依楚客舟。
应负男儿四方志，故园归去莫淹留。
齐尧佐寄诗许予授代归谷城日相过次韵
王之望（宋代）

故人千里去，犹记别时歌。
衰鬓禁愁得，狂怀可奈何。
南枝春意动，西望夕阳多。
三径荒凉外，高轩讵肯过。
代刺访历阳孙守公素
郭祥正（宋代）

月洗晴江秋愈清，扁舟西渡历阳城。渔翁贽见无羔雁，满袖盈襟皆月明。
新定道中寄桐庐关太守三首 其一
张方平（宋代）

辟书来北门，召命自宣室。朝廷搜英材，溪山及野质。

当世良有心，一得思造膝。署霞隐扶桑，已是长安日。
霁虹亭
刘才邵（宋代）

江流滚滚青于蓝，山如阵马方䟃𧽼。景趣虽从开辟有，登览正赖人谋参。

济川亭古伤险狭，石岸缺落呈嵚嵌。可怜眼界方冗杂，风月为之久不堪。

使君才高蕴机鉴，妙思能发神所缄。异时一见已经意，施设先后难相搀。

政成将去觐丹阙，一新栋宇何耽耽。就增亭阁跨空阔，径从人境超尘凡。

波光挟日动飞栱，檐影窥江凌过帆。栏危更觉明月近，浪涌正值秋风酣。

螺峰晚霭助遥碧，鹭渚归翼穿晴岚。东望青原森欲动，祖意岂复劳穷探。

夜深定有水仙集，霓裳练帨垂毵毵。云烟态度日夕异，词客赋咏劳彫劖。

公归指日登华要，雍容鸣玉横犀篸。湖山高会驻清赏，尚应回首江之南。
送昱师赴请姑苏
林逋（宋代）

同载阖闾人，衣囊覆氎巾。新烟赤岸暝，融雪太湖春。

钟远移斋候，香迟上定身。当知举如意，宝地雨花频。
达摩石
伦以训（明代）

孤石撑云起，万山龙虎踞。天地一浮杯，自来还自去。
咏木笔花
黎遂球（明代）

画柳成眉叶叶工，一枝高写晚霞红。青春自有如掾在，何事江郎斗梦中。
留题云门山雍熙院
范仲淹（宋代）

一路入岚堆，还惊禹凿开。
林无恶兽住，岩有好泉来。
云阵藏雷去，山根到海回。
莫辞登绝顶，南望即天台。
陈明远书塾与蒋平仲张伯成清话
仇远（元代）

霜晴泛渚狎轻鸥，人物欣逢古太丘。
乔木故家犹昨日，寒花老圃正清秋。
尊开北海心先醉，烛尽西窗话不休。
笑我一身閒未得，又随新雨上归舟。
茶瓶儿·满地落花铺绣
梁意娘（五代）

满地落花铺绣。春色著人如酒。晓莺窗外啼杨柳。愁不奈、两眉频皱。关山杳。音尘悄。那堪是、昔年时候。盟言辜负知多少。对好景、顿成消瘦。
归后遣书问讯李敷文
戴复古（宋代）

忆作南州客，归来东海滨。
尚怀忧世志，忍说在家贫。
老作山林计，梦随车马尘。
郁孤台上月，无复照诗人。
梦后自题
韦检（唐代）

白浪漫漫去不回，浮云飞尽日西颓。

始皇陵上千年树，银鸭金凫也变灰。
次韵赵伯达梅花三绝句 其三
刘才邵（宋代）

丞相家园雪里开，琼枝斗白远高台。十年戎马暗京洛，旧赏犹能入梦来。
累蒙周开祖使君贬示佳章才拙思荒愧不能报谨
毛滂（宋代）

居士称陆莲，香山本流亚。
舌端元和风，吹倒两鲍谢。
游戏笔砚元，盘礴湖山下。
过眼尽诗材，有欲天必借。
句源发肝膈，输泻每不暇。
欬唾生江河，奔放那可壩。
我诗沮洳尔，欲过不足跨。
数烦见波澜，意作蹄涔吓。
平生望洋眼，痴胆不知怕。
亦识明月珠，相投况非夜。
礼净慈自得和尚塔
释云岫（宋代）

六牛图出新丰曲，妙唱难齐和转讹。
慧命一丝门户重，不教衰泪落庭沙。
史馆赵祠部况通判宿州
杨亿（宋代）

风流华省含香客，籍甚先朝奏赋人。
竹使三年劳佐郡，柳堤千里待行春。
文园避事心长笑，天禄讎书鬓渐新。
帝念河渠在封部，物缘经义委名臣。
白头吟
文同（宋代）

忆昔宴华堂，金徽导幽意。
虽知取名贱，越礼奉君子。
相期本同取，谁复耻犊鼻。
一见茂陵人，烟霄与泥滓。
愿言保新爱，妾以甘自弃。
恩义薄所终，多生于富贵。
诗偈 其九十一
庞蕴（唐代）

有男不肯婚，有女不肯嫁。父子自团栾，共说无生话。
落第书怀寄友人
罗邺（唐代）

清世谁能便陆沈，相逢休作忆山吟。若教仙桂在平地，

更有何人肯苦心。去国汉妃还似玉，亡家石氏岂无金。

且安怀抱莫惆怅，瑶瑟调高尊酒深。
熙宁祭风师五首 其二 升降用《钦安》。
郊庙朝会歌辞（宋代）

盥帨于下，有盘有匜。馈酌于上，有登有彝。服容柔止，进退优止。

即事寅恭，神其休止。
吟社递至诗卷足十四韵以答之为梅水村发也
赵必象（宋代）

紫薇号舍人，红荔名郎官。
梅花隐君子，未可一样观。
六月十八日大战浊水，擒贼帅一名、斩首
陈肇兴（清代）

谁提长剑斩杨么，一旅居然破峒苗。扫尽欃枪归浩劫，筑成京观不终朝。

人因战苦酬神助，我为俘多乞命饶。寄语先声如破竹，乘劳须趁马蹄骄。
中秋前一夕携家步至北湖藉缛草久之和东坡湖
胡铨（宋代）

临水迟佳客，碧尽天边云。
心期殊未来，且复偶细君。
援琴松满耳，添酒月入樽。
水天静秋光，不受世所醺。
饮酣睡味美，风漪生簟纹。
得来亦何有，理乱了不闻。
儿童莫唤醒，不妨长醉昏。
休论万里情，我非宜城浑。
以诗代书，酬慕巢尚书见寄
白居易（唐代）

书意诗情不偶然，苦云梦想在林泉。愿为愚谷烟霞侣，

思结空门香火缘。每愧尚书情眷眷，自怜居士病绵绵。

不知待得心期否，老校于君六七年。
临江仙·玉笛钿车当日事
刘克庄（宋代）

玉笛钿车当日事，东涂西抹都曾。等闲曲子压和凝。纵游非草草，已醉强惺惺。今向三家村送老，身如罢讲吴僧。高楼百尺不须登。半炉烧叶火，一盏勘书灯。
晚兴
杨万里（宋代）

老来怀抱向谁开，岁晚无花荐一杯。处分新霜且留菊，辟差寒日早开梅。

只教诗句清如雪，看得荣名细似埃。管葛诸人端解事，也曾遭我笑渠来。
梁洁夫幽居林宇靓深规画幽邃不类贵第宛然山林辄得七咏以广命名之伟 其二 谷堂
曹勋（宋代）

胸中丘壑上千寻，卜宅喧尘了不侵。剩对直清君子瘦，满檐寒碧是山林。
蔡西山贬道州
曾极（宋代）

四海朱夫子，徵君独典刑。
青云伯夷传，白首太玄经。
有客怜孤愤，无人问独醒。
瑶琴空宝匣，弦断不堪听。
寄李元叔
王洋（宋代）

北台御史共推贫，饥走三吴几阅春。
襦袴远闻歌政绩，江山应复助诗神。
乡尊耆旧多遗事，地有神山得近邻。
料得新篇满中箧，好分风月寄闲人。
赋得春阳曲戏柬天文
祝允明（明代）

钱唐苏小小，京洛董娇娆。秾芳竞桃李，清润并琼瑶。

颓山左右倚，因风上下飘。东邻不姓宋，无吝一相邀。
寄题刘永年桂堂
曾丰（宋代）

四时之气秋气清，月之掬之水中精。
四时之月秋月明，桂之掬之木中英。
沆瀣蒸开黄烂熳，分似群仙清鼻观。
君家谁会术之幻，乘夜入月移此粲。
微风透帘日透窗，老叶弄缥花弄缃。
翁在中央季在旁，读万卷书字字香。
颤阏四开香入髓，薰融人欲发天理。
鲤伋点参贤父子，传芳后叶殊未已。
一枝五枝聊自诡，郄家窦家勿相侈，
刘家正恐不免耳。
问花
白玉蟾（宋代）

蓦地诗心到海棠，问花开未晓来忙。
村童熟睡不知唤，惟有流莺语似簧。
唐辰腊八日大雪二首
张耒（宋代）

平生腊八日，借钵受斋糜。
客路岁将晚，旅庖晨不炊。
持杯从破律，遣兴自吟诗。
何日依禅宿，钟鱼自有时。
杂咏一百首·詹尹
刘克庄（宋代）

鱼腹累臣诀，蛾眉众女仇。
灵均空发问，詹尹若为酬。
醉歌
蒲寿宬（宋代）

有人八百岁，作鬼三千年。
如此岂不夭，或者称其绵。
大椿一春秋，为岁各八千。
久矣摧为尘，朝菌犹目前。
燕坐一息顷，直到羲农边。
谁谓未来事如漆，未来龟镜已在先。
天地一指掌，日月双跳丸。
抟沙小儿戏，沧海为桑田。
南华达生亦已死，伯伦半醉不是颠。
读书堂上眼如月，轮扁释凿乃冁然。
高车本桎梏，更被绳墨牵。
利泽苟未谐，仁义空自煎。
有客区区老山泽，不鸣不食称神仙。
呼来饮酒不肯饮，月明骑鹤游青天。
举杯邀明月，舞影各自怜。
必求至乐何者为至乐，今也不乐何用空拳拳。
满江红·一掬乡心
蒋捷（宋代）

一掬乡心，付杳杳、露莎烟苇。来相伴、凄然客影，谢他穷鬼。新绿旧红春又老，少玄老白人生几。况无情、世故荡摩中，凋英伟。词场笔，行群蚁。战场胄，藏群虮。问何如清昼，倚藤凭棐。流水青山屋上下，束书壶酒船头尾。任垂涎、斗大印黄金，狂周?。
添字昭君怨 用唐解元“五更风雨葬西施”句，为聘姬姗姗悼亡
黄永（清代）

花信欲开还住。春信欲归难驻。五更风雨忽来时。葬西施。

何日花前欢会。空想花容憔悴。花亡可有哭花人。问花神。
李本建乡进士以其兄本宁大参之状来请铭其母匡得五言一律赠之
王世贞（明代）

冲寒孝廉舫，来问议郎碑。密竹辉彤管，新文愧色丝。

俱怜五凤曲，同作一乌悲。绝胜周侯母，唯余义庆知。
秋日怀杓直（时杓直出牧澧州）
白居易（唐代）

晚来天色好，独出江边步。忆与李舍人，曲江相近住。

常云遇清景，必约同幽趣。若不访我来，还须觅君去。

开眉笑相见，把手期何处。西寺老胡僧，南园乱松树。

携持小酒榼，吟咏新诗句。同出复同归，从朝直至暮。

风雨忽消散，江山眇回互。浔阳与涔阳，相望空云雾。

心期自乖旷，时景还如故。今日郡斋中，秋光谁共度。
大水后城中坏庐舍千馀作诗自咎
梅尧臣（宋代）

不如无道国，而水冒城郭。岂敢问天灾，但惭为政恶。

湍回万瓦裂，槎向千林阁。独此怀百忧，思归卧云壑。
西归七首次韵和泗州十五叔父六
晁补之（宋代）

赠君彼风兰，佩之可为珰，
赠君彼露荷，制之可为裳，
薄言兹撷掇，道远莫置傍，
峥嵘又岁暮，与君同所望，
烟霞坞二首 其一
程九万（宋代）

山深何限好，客到辄同登。泉壑岚光冷，烟林霁色凝。

韵艰诗益健，杯数量难胜。老矣功名稳，何须叹沔渑。
四安舟上
董嗣杲（宋代）

复添三叹处，回泊四安时。
野市人言犷，官坊酒味醨。
聚船要价重，涤釜待粮迟。
客况那通遣，终身厌路岐。
湖上隐居秋日漫兴四首 其二
王懋明（明代）

闲来北窗下，了了见云峰。未释形骸累，徒怀禽尚踪。

晤言清夜月，留客翠微钟。数亩长荒秽，无心学素封。
初夏即事
华岳（宋代）

阴晴未判落梅天，柳巷无人絮扑毡。
涤器倒囊寻市醖，唤船挑网得溪鲜。
鸟声呼梦客千里，山色撩人句一联。
遐想故人应念我，马蹄何处夕阳边。
次韵寄谢公表韩公朝请
程俱（宋代）

世人如鲗鱼，自蔽翻吐墨。猩熊亦何罪，不卫唇与足。

要当如木雁，安问定石玉。向来休休翁，老去称耐辱。

迹高名自污，卒享清净福。肯为接舆生，叩木妄歌哭。

韩公早闻道，垢浊久已出。终成九层台，不弃一篑筑。

长安列戟第，桐影将缺秃。宁辞治中舆，且食祠宫粟。

胸中荆棘尽，华发当更绿。抗尘我何庸，勇退公所独。

何如善刀藏，聊放虚舟触。
世子和前韵有自顾不才惭锡土只缘多病欠朝天之句即席次韵
李思衍（宋代）

雨露汪洋普汉恩，凤衔丹诏出红云。拓开地角皆和气，净挟天河洗战尘。

尽道玺书十行下，胜如琴殿五弦薰。乾坤兼爱无南北，何患云雷复有屯。
独坐郡圃北齐
宋庠（宋代）

宿雨催秋物，清风卷岁华。
残蜩初去柳，寒蝶尚寻花。
密篠留苍雾，红梨染落霞。
城头八九子，日昃乱啼鸦。
鲈乡道院
叶茵（宋代）

步兵旧游地，野人今结庐。
千载同一调，志隐一志鱼。
和阳秀才惠诗七绝
杜范（宋代）

事已垂成虑正长，民风安得反醇庞。
交征上下方旁午，何以为谋淑此邦。
无闷 秋烟
杜贵墀（清代）

空白苍茫，寒绿模糊，徐傍笳声唤起。怅蔓草荒坟，乱鸦墟里。

望唤东西不辨，总画出、悲哉秋之气。淡描夕照，寒添橘柚，凭高心事。

如寐，更如醉。为带雨拖风，不成摇曳。况鼓角声惊，杂来烽燧。

试问兴亡旧迹，只悄悄、笼著澄潭水。看来是，一片离魂，绕遍青枫难系。
题江郎庙六绝
陈淳（宋代）

礼经岳渎视公侯，只谓祠仪一例修。
不识鬼神情状者，错将经意以人求。
好勇吟
邵雍（宋代）

好勇能过我，当仁岂让师。
勇须仁以济，仁必勇为资。
五用韵
方岳（宋代）

能官不如归，能诗不如睡。
春风遽如许，对酒每三喟。
驾言平山游，岁月惊屡至。
岂不贤於人，逐逐利名醉。
江涨
唐庚（宋代）

秋来雨似浇，雨罢水如潮。市改依高岸，津喧救断桥。

云阴哭鸠妇，池溢走鱼苗。天意良难测，前时旱欲焦。
醉乡
陆游（宋代）

醉乡卜筑亦佳哉，但苦无情白发催。
痴欲煎胶黏日月，狂思入发访蓬莱。
辞巢归燕先秋去，泣露幽花近社开。
莫惜倾家供作乐，古人白骨有苍苔。
山居杂诗九十首
曹勋（宋代）

村落辟幽居，深静颇得趣。
白云栖檐栋，岚光照窗户。
往还得隐逸，谈笑皆旧故。
不畏归路遥，家家响机杼。
发书与幼弟及坦斋
华岳（宋代）

风烟世事不堪听，勿谓封侯胜白丁。
老眼隔年新旧历，归心连夜短长亭。
一声蜀鸟惊胡蝶，十幅蛮花寄鹡鴒。
更向坦斋夫子道，近来双鬓已星星。
送施进士汉仪云翔就诠
戴梓（清代）

贵贱交情异，君今已宦游。霜蹄千里去，雪鬓一身留。

浊酒倾连雨，疏钟听欲秋。文章思报国，应不负潜修。
兰阳八景
陈淑均（清代）

入我襟怀在此间，西峰不独一员山。何人解向红尘洒，对景能员白昼閒。

帘放竹猗秋水碧，栏扶花亚夕阳殷。披衣兴到馀酣处，桨打溪头弄月还。
以满城风雨近重阳分韵得近字
于立（元代）

梧竹幽深霜未陨，置酒高堂洗嚣坌。菊英已泛紫霞觞，桂子尚飘金屑粉。

春潮晕脸笑颜酡，远山入眼修眉近。颠风折岳江倒流，人间何事糟丘饮。
雪中寄徐主簿
华镇（宋代）

出门四幕云垂地，举目千花雪映天。况是光阴犹故腊，何妨时日在新年。

不辞登顿行长道，但喜丰穰属大田。遥羡风流栖枳客，一焚檀篆达诚虔。
乡人罗朝宗与兵部尚书京公有旧将往见之遇予
裘万顷（宋代）

四时成岁秋云暮，九月肃霜天渐寒。
有客褰裳涉鄱水，逢人剧口话长安。
悬知欲听星辰履，厌见从来苜蓿盘。
姑举一觞饯行色，无鱼长铗切休弹。
送无本师归范阳
韩愈（唐代）

无本于为文，身大不及胆。
吾尝示之难，勇往无不敢。
蛟龙弄角示，造次欲手揽。
众鬼囚大幽，下觑袭玄窞。
天阳熙四海，注视首不颔。
鲸鹏相摩窣，两举快一啖。
夫岂能必然，固已谢黯黮。
狂词肆滂葩，低昂见舒惨。
奸穷怪变得，往往造平澹。
蜂蝉碎锦缬，绿池披菡萏。
芝英擢荒榛，孤翮起连菼。
家住幽都远，未识气先感。
来寻吾何能，无殊嗜昌歜。
始见洛阳春，桃枝缀红糁。
遂来长安里，时卦转习坎。
老懒无斗心，久不事铅椠。
欲以金帛酬，举室常顑颔。
念当委我去，雪霜刻以憯。
狞飙搅空衢，天地与顿撼。
勉率吐歌诗，慰女别后览。
【双调】清江引_秋深最好是
杨朝英（元代）

秋深最好是枫树叶，染透猩猩血。风酿楚天秋，霜浸吴江月，明日落红多去
也。
菊花
李商隐（唐代）

暗暗淡淡紫，融融冶冶黄。
陶令篱边色，罗含宅里香。
几时禁重露，实是怯残阳。
愿泛金鹦鹉，升君白玉堂。
与谢三学士唱和八首·和国庠勤讲之什
欧阳修（宋代）

春尽沂风暖，芹生泮水清。
双旌荣照路，博带俨盈庭。
函丈师临席，锵金壁有经。
诸生拜玉衮，欣识象丘形。
临江仙（章圃赏瑞香二首）
葛胜仲（宋代）

二月风光浓似酒，小楼新湿青红。碧琉璃色映群峰。更携金凿落，来赏锦薰笼。

调客旧留□月旦，此花清软纤秾。未饶兰蕙转光风。赤阑呈雅艳，翠幕护芳丛。
洞仙歌（大德壬寅秋送刘春谷学正）
刘埙（宋代）

津亭折柳，正秋光如画。绕路黄花拥朝马。叹市槐景淡，池藻波寒，分明是、三载春风难舍。

军峰天际碧，云隔空同，无奈相思月明夜。薇药早催人，应占先春，休如我、醉卧水边林下。待来岁、今时庆除书，绣锦映宫花，玉京随驾。
翰林南阳叶公挽词三首 其一
胡宿（宋代）

方丈仙山地，承明帝所人。辞源长万里，笔力重千钧。

草诏风雷暮，赓歌律吕春。如何岩雨望，奄忽弃生民。
劝农出郊三绝
王炎（宋代）

边头万马似云屯，准备秋风压战尘。
何日将军收虎帐，道旁筑屋免勤民。
春歌
苏泂（宋代）

山人昨日到，野棠连夜开。
啼鹃背山去，流莺度水来。
草长留款步，花残劝馀杯。
于焉早复暮，行坐摘青梅。
遣病（自此通州后作）
元稹（唐代）

自古谁不死，不复记其名。今年京城内，死者老少并。

独孤才四十，仕宦方荣荣。李三三十九，登朝有清声。

赵昌八十馀，三拥大将旌。为生信异异，之死同冥冥。

其家哭泣爱，一一无异情。其类嗟叹惜，各各无重轻。

万龄龟菌等，一死天地平。以此方我病，我病何足惊。

借如今日死，亦足了一生。借使到百年，不知何所成。

况我早师佛，屋宅此身形。舍彼复就此，去留何所萦。

前身为过迹，来世即前程。但念行不息，岂忧无路行。

蜕骨龙不死，蜕皮蝉自鸣。胡为神蜕体，此道人不明。

持谢爱朋友，寄之仁弟兄。吟此可达观，世言何足听。
挽毕宰二首
汪炎昶（宋代）

奥学深探本，享衢早著，
鞭。浮云时事改皦日大名全。
馥牵霜离菊，清瓢雪实泉。
善人终不起，独谓有苍天。
次韵晁无斁与叶少蕴重开西湖唱酬之诗 其一
苏过（宋代）

凿开北渚涨痕收，倚杖波吞立鹭洲。稍觉蒹葭相与永，直疑汴泗看交流。

寿公且吸杯中月，清夜频移鉴里舟。虽走蓬莱通帝籍，邦人且欲寇公留。
金缕曲
姚燮（清代）

雨歇黄梅未。挂斜阳、荒城一角，夕光含霁。搓柳残云轻似絮，芳草连江无际。

落帆影、东南迢递。天末楞伽明翠亸，抵横波、一绺湘烟髻。

憔悴影，懒扶起。

笼鹦不语帘猧睡。怨无聊、个人愁寂，重门深闭。舞袖吟肩双影瘦，试笛鼠姑风里。

忽闻过、樱桃天气。西北栏杆无恙在，定苍苔、绿满愔愔地。

今月夜，共谁倚。
题章右推砥斋一首
刘一止（宋代）

今古时清罚自清，由来谳狱赖儒生。将军误怪狱吏贵，廷尉今儒天下平。

万态讵容逃水镜，此心真欲似权衡。公家世德高门阀，更看阴功踵令名。
霜天晓角　遗镜
屈大均（明代）

流尘久入，点点残脂湿。莺影至今犹在，凭香露，掩馀泣。

独立花半执。月中追不及。蟾兔料应相伴，桂树下，敛裙褶。
湖州亲旧二首
赵蕃（宋代）

舟行风打头，苦恨行不驶。
今晨得顺风，亦自非所喜。
溪山如许佳，欲画无绝艺。
要当稍收拾，一一付诗里。
近看忽成远，得此已失彼。
但令人此心，惘惘不足耳。
水龙吟 其三
佚名（宋代）

淡烟池馆，霜飙乍紧，又是年华暮。黄花老尽，丹枫舞困，江梅初吐。点缀南枝，暗传春信，玉苞微露。凭危阑空断，谁家素脸，遥山远、空凝伫。
昨夜一枝开处。正前村、雪深幽曙。看来只恐，瑶台云散，玉京人去。庾岭寒馀，汉宫妆晓，飞堆行雨。仗谁人惜取，孤芳雅致，作春光主。
寒食感怀次韵吴英叔
朱弁（宋代）

疾风甚雨老难禁，岭外无饧谁解吟。双鬓客尘谙世变，两眉乡思尽愁侵。

榆钱何处迎新火，杏粥频年系此心。落日高城魂易断，天临牛斗五湖深。
寓居定惠院之东杂花满山有海棠一株土人不知贵也
苏轼（宋代）

江城地瘴蕃草木，只有名花苦幽独。
嫣然一笑竹篱间，桃李漫山总粗俗。
也知造物有深意，故遣佳人在空谷。
自然富贵出天姿，不待金盘荐华屋。
朱唇得酒晕生脸，翠袖卷纱红映肉。
林深雾暗晓光迟，日暖风轻春睡足。
雨中有泪亦凄怆，月下无人更清淑。
先生食饱无一事，散步逍遥自扪腹。
不问人家与僧舍，拄杖敲门看修竹。
忽逢绝艳照衰朽，叹息无言揩病目。
陋邦何处得此花，无乃好事移西蜀？
寸根千里不易致，衔子飞来定鸿鹄。
天涯流落俱可念，为饮一樽歌此曲。
明朝酒醒还独来，雪落纷纷那忍触。
临颍道中值雨
毕仲游（宋代）

野气寒云漫不收，飘风送雨冷飕飕。路长马怯惊蹄滑，巢湿鸦飕打树稠。

计拙甘为黄绶吏，途穷空敝黑貂裘。闭门坐卧真安稳，吾道东西不自由。
老宫人
武衍（宋代）

宝髻无光玉貌昏，悲歌空感旧承恩。
君王喜问先朝事，时许车儿到殿门。
赠苏廷诏五首 其一
杨爵（明代）

望断长燕万里深，思君不见泪沾襟。高情为我还甘罪，至死难忘今日心。
爱日堂为陈编修全赋
王称（宋代）

羲和整六辔，昼夜无停机。青阳方届候，朱火倏已驰。

壮士感芳岁，佳人惜流晖。怀我孝子心，视景起徘徊。

奉觞庭闱趍，喜惧恒共之。去日不可留，来日方在兹。

中堂弦管清，疏房帏幄垂。谁挥鲁阳戈，为我驻四时。
送潘叔昌主教清湘
姜特立（宋代）

醖藉金闺客，风流粉署郎。
文尝追屈贾，身合到潇湘。
经术东莱学，才名上国光。
遐方岂淹泊，云路看腾骧。
王摩诘春溪捕鱼图
邓文原（元代）

辋川之景天下奇，我惜曾闻不曾识。若人笔端斡玄气，万顷烟涛归咫尺。

渔翁生事浩无穷，醉挹青蓝洗胸臆。或披蓑笠卧寒蟾，或倚孤篷蘸空碧。

静观此理良可娱，应须仰慕王摩诘。
又次韵三首
廖行之（宋代）

昔人逢秋每悲思，往往捧本骚人言。
安知四时皆足乐，但愿一切长无冤。
山林朝市等昔梦，荣悴开落俱陈根。
不如沉醉了万事，春兰秋菊谁能论。
依韵和再开芍药十六首 其五
陆佃（宋代）

市井初传为一空，直疑伊洛谩当中。别承仙掌非时露，剩占薰弦几日风。

自愧霜髭难更黑，谁怜粉面不长红。岂惟画史愁传貌，兼使诗人费尽功。
吊北邙
曹松（唐代）

山下望山上，夕阳看又曛。
无人医白发，少地著新坟。
岁代殊相远，贤愚旋不分。
东归聊一吊，乱木倚寒云。
题醴泉驿 其一
李曾伯（宋代）

远役三才二，忧端万有斯。君恩知欲报，子难痛何追。

我马方瘏矣，秋阳更暴之。愿言行役者，当暑戒驱驰。
十月上休日示求道人
朱槔（宋代）

老禅独卧千岩表，枯木寒云伴此身。
只倚藜根作诗本，肯分秋色与骚人。
心源落落故难合，笔势翩翩想绝伦。
记取濠梁断金语，三山好处是传真。
陪元允大受游天宁寺诗
郭印（宋代）

寂寂禅林绕篆香，长廊古殿总虚凉。
楩柟蔽日空交影，乌鹊驯除不乱行。
灭想自成清净界，争机端作是非场。
灼然祖意休生解，炯炯寒灯一点光。
和友人陈傅道师仲司录遣兴之作
程俱（宋代）

急景去不返，官游心易阑。死生交道绝，冷暖世情看。

适俗须多可，随缘亦大难。一年还欲尽，三界直无安。
再次竹溪韵三首
刘克庄（宋代）

小词落拓逼希真，未典春衣未是贫。
穷肯磷缁久幽操，老犹熏沐不赀身。
营巢燕熟飞来旧，脱袴禽痴唤着新。
蜀口尘清江浪白，息头重作太平人。
冬夕偶书
苏舜钦（宋代）

谩走声名三十年，亦曾文采动君前。玉颜皓齿他人乐，独守残灯理断编。
澹岩
蒋之奇（宋代）

零陵水石天下闻，澹山之胜难具论。初从崖口入地底，始见殿阁开重门。

乃知兹洞最殊绝，洞中金碧开祇园。宽平可容万人坐，仰视有若覆盎盆。

虚明最宜朝日照，阴晦常有黑云屯。盘虬夭矫垂乳下，巨兽突兀巨石蹲。

木香一株在岩壁，人迹峭绝不可扪。灵仙飞游享此供，常驾飙驭乘云轩。

我来正逢春雨霁，氛翳开廓阳景温。呀然双穴露天半，笼络万象将并吞。

只疑七窍混沌在，五窍忘失两窍存。神奇遗迹未泯灭，至今犹有斧凿痕。

云床石屏极隈隩，昔有居士常潜蟠。避秦不出傲徵召，美名遂入贤水源。

咸通曾为二蛇窟，元畅演法蛇辄迁。从兹其中建佛刹，栖隐不复闻世喧。

惜哉此景久埋没，但与赤子安枯禅。次山子厚爱山水，探索幽隐穷晨昏。

朝阳迫迮若就狴，石角秃鬝如朝髡。豪篇矜誇过其实，称誉珉石为玙璠。

环观珍宝欲奄有，不到胜处天所悭。嗟予至此骇未睹，不暇称赞徒惊叹。

恨无雄文压奇怪，好事略与二子班。芜词愿勒岩上石，勿使岁久词灭漫。
浃上座求枯木庵诗戏成两绝赠之 其一
吕本中（宋代）

枯木庵中浃道人，百年无影卧轮囷。未须特地通身去，放取枝条自在春。
和郑信卿
孙应时（宋代）

绮罗丝竹沸名园，想见春风玉树前。
况是天公饶一月，何妨行乐倍他年。
秋夜月
尹鹗（五代）

三秋佳节，罥晴空，凝碎露，茱萸千结。菊蕊和烟轻撚，

酒浮金屑。征云雨，调丝竹，此时难辍。欢极、

一片艳歌声揭¤

黄昏慵别，炷沉烟，熏绣被，翠帷同歇。醉并鸳鸯双枕，

暖偎春雪。语丁宁，情委曲，论心正切。夜深、

窗透数条斜月。
红梅
姜特立（宋代）

玄冥也自不落莫，探借春风红树枝。
姑射身全映霞佩，寿阳妆误眯臙脂。
长於山杏鸡为弟，配又江梅合作妃。
满面发红缘底事，如逢宋玉莫相窥。
和吕居仁春日
汪革（宋代）

晏坐黉堂一事无，居官萧散似相如。偶违浊酒风前约，不见繁英雨后疏。
是日检箧得公壬戌和宝哭徵伯诗
邵宝（明代）

悲歌当哭不论诗，长忆先生哭子时。
今日又兴天下恸，他年真子古人师。
涛驱东海曾于砚，石采西山故可碑。
一念九原应未瞑，白头亲尚在慈闱。
林敦夫游粤还闽以诗言别次来韵赠之
张萱（明代）

相逢白眼撑高天，肮脏风尘不受怜。衰残我是张十二，迈秀君为员半千。

四海交穷惟守黑，千秋业就独思玄。国门岂是书县处，努力悬书日月边。
山中三首
刘应时（宋代）

始看红紫上花稍，倏忽春光半已消。
最是幽窗断魂处，杜鹃啼月过山腰。
东平别前卫县李寀少府
高适（唐代）

黄鸟翩翩杨柳垂，春风送客使人悲。
怨别自惊千里外，论交却忆十年时。
云开汶水孤帆远，路绕梁山匹马迟。
此地从来可乘兴，留君不住益凄其。
送李使君贬连州
刘长卿（唐代）

独过长沙去，谁堪此路愁。秋风散千骑，寒雨泊孤舟。

贾谊辞明主，萧何识故侯。汉廷当自召，湘水但空流。
乱后和黄子鹿苹春望
刘溱（清代）

东风吹柳绿毵毵，一路烟痕障远岚。莫倚高楼望天末，断肠春色是江南。
夏日寺中有怀
薛能（唐代）

亭午四邻睡，院中唯鸟鸣。当门塞鸿去，欹枕世人情。

地燥苍苔裂，天凉晚月生。归家岂不愿，辛苦未知名。
皇女周汉国端孝公主挽诗二首 其二
刘克庄（宋代）

甥馆恩通内，妃茔诏卜邻。来应自仙佛，去尚恋君亲。

望送龙绡湿，封崇鹤表新。不能秉彤管，羞愧作词臣。
三月十二日晚雨因取渊明诗微雨洗高林清飚矫
滕岑（宋代）

老人见桃花，悟者有灵云。
我见亦有悟，花前饮玉醺。
可怜南北家，论说事纷纭。
为问参老禅，何如参面君。
先云洲访予於万玉归而寄诗因用其韵
释文珦（宋代）

晓行竺山心，草露濡衣襟。
稽留虽在眼，谢客难重寻。
灵木逾千龄，斤斧日见侵。
侵伐残未已，使我老气瘖。
雅乐寝不作，满耳侏离淫。
野性羞雷同，自为梁父吟。
疵贱苦无力，安能变夷音。
畏涂不可行，林下甘陆沈。
世道已如此，怀抱那易禁。
独爱古桂林，岁晚犹森森。
此桂亦未保，慨叹良又深。
贤者之孝二百四十首 其一五三 乐颐之
林同（宋代）

痛殊未易忍，绝不一呻吟。岂复知身疾，惟愁戚母心。
送计部陈仪翔年兄还朝
邓云霄（明代）

秋声瑟瑟起枫林，南浦蒹葭水更深。宾雁一行呼旧侣，离琴三叠恋知音。

客中霜露宜加饭，月里关山莫苦吟。国步艰难君努力，江湖空有子牟心。
赠恭侍者
王洋（宋代）

学有千门路，恭为百行初。
谦和人爱得，放傲腹空虚。
树大求斤斧，皮柔易卷舒。
请君观巨海，万水岂能如。
山居
陈辅（宋代）

山腰石有千年古，海眼泉无一日乾。
天下苍生望霖雨，不知龙在此中蟠。
一枝春·同吴竹屿赋招张古樵诸子
过春山（清代）

绿柳池塘暗，流莺啼散，一帘丝雨。东风如许。唤起旧游情绪。

晴绵吹少，料难禁、好春归去。念故人、门掩梨花，静对冷香无语。

留连翠微深处。记梅边弄笛，满身花露。盈盈春水，为问采兰谁侣。

芳期暗卜，想猿鹤、空山无主。试听取、香径啼红，又催杜宇。
颂古
释道颜（宋代）

钟未鸣，鼓未响，
依前托钵归方丈。德山不会末后句，
岩头密意谁相亮。只得三年也大奇，
留与诸门作榜样。
雨中梅
叶茵（宋代）

竛竮竹外枝，啼妆凌晓霰。
东君不主盟，对人作此面。
曹山榘长老请赞
释师范（宋代）

头圆象天，足方象地。
耳朵闻声，鼻孔出气。
马驹踏杀天下人，瞎驴不受灵山记。
次韵赵菊泉
陈著（宋代）

世衰人物眇，犹见得閒平。
劫火诗书脉，春风杖履盟。
霏霏木屑话，淡淡菜羹情。
相对青镫下，平生心事明。
归至三衢怀芸庄兄留京
萧立之（宋代）

午热犹疑夏，宵寒不似秋。独归仍念远，久客得无愁。

白酒村村市，黄花处处楼。不缘风雨色，吾欲理扁舟。
蒿里曲
胡奎（元代）

蒿里曲，春草绿，人生百年如转烛。石家美人双翠蛾，尊前妙舞烛清歌。

一朝艳骨化黄土，富贵浮云可奈何。
鹊桥仙 题纤云寒香瘦影图
张玉珍（清代）

一林秋影，一天云影，渐见兔华圆了。天香瑟瑟广寒虚，早有个、寻香人到。

袖罗翠润，袜罗凉透，此际吟踪偏悄。较量清兴更谁如，算只许、姮娥同调。
出刘庵晚步望江南诸山有感寄同社诸丈
洪恩（明代）

荒原无历览，直视但丘陵。斥鴳飞盈步，波臣水仅升。

莽烟孤晚岫，疏树出寒灯。目断钟山色，空馀望里登。
戊子元日凡阳道中二首
方回（元代）

轧轧箯舆猎晓霜，孤征无复共椒觞。
浮生物物身为累，垂老椒椒节是常。
稍听村田喧鼓笛，遥怜儿女欠衣裳。
于潜西上王干路，苦忆茅柴白酒香。
岁除僧寺看写疏作
陈藻（宋代）

元正祈祷万千般，纵道聪明听也难。料得鬼神应喜我，不曾投疏一相干。
送蔡齐贤参政行省福建
赵汸（元代）

近臣持节镇闽中，藩府东南控制雄。率土已归新版籍，济时还属旧勋庸。

天开百粤蛮烟晓，地接三山海日红。圣主宵衣勤政理，太平思与远人同。
奉酬萧子植
李彭（宋代）

太丘廊庙具，活国方畅谋。虎豹阨九关，全躯荷灵修。

元方开美度，奋舌同尊周。悠悠释峤云，亭亭留海陬。

别时闺中女，娟娟未知愁。小襦绣烂漫，撷草斗新柔。

甲子歘流电，窈窕今好逑。择对得妙士，迈往气横秋。

既逾绝尘到，复轶黄中刘。属者过我庐，并坐崖谷幽。

高标极迥映，出语如冥搜。想当饱四库，那肯事五楼。

回首问童稚，颇有此客不。分携月屡彀，好音俄见投。

蛮笺落大句，豪润仍清遒。顾兹坦腹郎，信矣百不忧。

侧闻奏云门，总章定咨诹。翁当乘安车，姓名覆金瓯。

冰清遂赐环，德星聚中州。陋巷寡轮鞅，寒烟满林丘。

涤耳听老语，馀生复何求。哦诗聊送似，长怀付溟鸥。
书后湖集
赵蕃（宋代）

我怀苏养直，不作汉三公。
隐墅人安在，春溪草自丰。
遗文尚亡恙，斯道未应穷。
会与吾尊友，青灯话此翁。
洛出书
萧昕（唐代）

海内昔凋瘵，天网斯浡潏。龟灵启圣图，龙马负书出。

大哉明德盛，远矣彝伦秩。地敷作乂功，人免为鱼恤。

既彰千国理，岂止百川溢。永赖至于今，畴庸未云毕。
长沙王守话舟中问还期曰明春因识一诗
庄昶（明代）

三寒空把陇头梅，两地心情未入灰。客路三千馀里在，慈颜七十四回开。

师恩沧海汪洋见，乡思青春作伴来。莫结浮沤舟上伴，长沙把酒话徘徊。
宫词 其五十四
赵佶（宋代）

端楼游赏正元宵，珠箔低垂绚帟飘。黔首康衢瞻盛际，御香芬馥下云霄。
拟玉台体七首·别後
欧阳修（宋代）

连环结连带，赠君情不忘。
暂别莫言易，一夕九回肠。
题蓉湖春色三首 其三
唐锡晋（清代）

风流漫拟杜司勋，绮语能醒醉梦人。别有董狐言外意，提纲特与溯前因。
白山大师非台落成相对坐月
何绛（明代）

虞园留片地，抔土便成台。静夜凉风起，菩提叶叶来。

虚空呈皓月，清迥绝尘埃。了自不能寐，心心觉已灰。
十月十一日同诸僚友集吕鸿胪宅看菊追次壁间韵二首 其二
唐伯元（明代）

盆满黄金丛满霜，锦为屏障画为堂。留连不是因花恼，酩酊原非为酒狂。

羁旅魂惊亲舍远，簪袍晚滥主恩光。月明马上催扶醉，白玉珂声汉署香。
题朱审寺壁山水画
柳公权（唐代）

朱审偏能视夕岚，洞边深墨写秋潭。

与君一顾西墙画，从此看山不向南。
曹度
周紫芝（宋代）

三月瞿塘峻江水，万里归来蜀都帅。尽收五十四州书，画舸连樯当歌吹。

有唐文士几千人，文不逮汉诗则异。开元天宝光焰长，长庆元和殿唐季。

化入宝奁脂泽中，亦有风满有能事。六十馀家三百年，天遣遗风未全坠。

青衫昔日同舍郎，老傍人间百无意。将焚笔砚技辄痒，未说风骚心复醉。

公堂许我能篇章，遗以斯文慰憔悴。徒令后学羞捧心，谁与前贤共联辔。

为公隐几抱残编，聊伴青奴问朝霁。
禅人并化主写真求赞
释正觉（宋代）

枯槁形骸，虚明性怀。
秋河夜月，老树苍崖。
一机色前自宛转，万像头上谁安排。
云门拄杖，赵州草鞋。
题所居壁
陶弘景（南北朝）

夷甫任散诞，平叔坐谈空。
不言昭阳殿，化作单于宫。
八声甘州 题李云仙抱琴独立图
杨玉衔（清代）

问天风、海水自成连，于今几人听。奈筝琶聒耳，村讴巴曲，波沸雷鸣。

遗事贞元剩谱，谁复问指琼。岩石琴台路，霜月凄冥。

独有仙人绿绮，伴云涯倦客，身世伶俜。剪高山流水，凌乱入丹青。

立苍茫、吟髭孤撚，宁韬弦、敛袖待晴清。人间世、觉知音侣，惟有流莺。
偈颂一百四十一首
释师范（宋代）

朝碌碌，暮悠悠。
非懈怠，非精修。
华亭船子，北地赵州。
用翁雪舟送春韵三首
蒲寿宬（宋代）

底事黄鹂唤不休，出门欣见绿阴稠。
残花满地无人扫，芳草连天起客愁。
泪落田间闻牧笛，醉归江上问渔舟。
杜鹃也合催春去，何处而今孟浪游。
蝶恋花·一梦十年劳忆记
赵长卿（宋代）

一梦十年劳忆记。社燕宾鸿，来去何容易。宿酒半醒便午睡。芭蕉叶映纱窗翠。衬粉泥书双合字。鸾凤鸳鸯，总是双双意。已作吹箫长久计。鸳衾空有中宵泪。
寄赵漕
张栻（宋代）

想得昭潭上，儿童夹道迎。
皇华今日使，竹马旧时情。
梅蕊冬前拆，山光雨后清。
使君桃李客，当为驻车旌。
寿陈崇清侍郎
王迈（宋代）

笑把荷囊下紫霄，人传千载鹤归辽。
精忠一片驰寅陛，乐事无穷继牛桥。
垂钓沧浪听欸乃，挥毫云岫赋逍遥。
今辰恰纪蓬壶瑞，南极横陈埒斗杓。
海上诗送薛文学归海东
刘昚虚（唐代）

何处归且远，送君东悠悠。沧溟千万里，日夜一孤舟。

旷望绝国所，微茫天际愁。有时近仙境，不定若梦游。

或见青色古，孤山百里秋。前心方杳眇，后路劳夷犹。

离别惜吾道，风波敬皇休。春浮花气远，思逐海水流。

日暮骊歌后，永怀空沧洲。
听唱山鹧鸪
许浑（唐代）

金谷歌传第一流，鹧鸪清怨碧烟愁。夜来省得曾闻处，万里月明湘水秋。
舟中忽闻瀑布
曾丰（宋代）

江行终日听江声，忽怪潺潺声较清。
泉乳融为玉乳白，浪花散作雪花轻。
一船是水人心异，万想俱空眼界平。
更作曹溪余滴看，谈空犹是强聪明。
道中戏嘲朱叔纬
陈藻（宋代）

畏日在征途，心凉不知苦。
青山千百态，相契无相忤。
芒鞋有至贵，道眼开方睹。
行行遂吾性，万物与同祖。
杀鸡固不忍，从众那得阻。
嫩菜送香粳，颇觉清肺腑。
同游自疎懒，共饭何嗔怒。
和李审言龙图大雪
邵雍（宋代）

万树琼花一夜开，都和天地色皑皑。
素娥腰细舞将彻，白玉堂深曲又催。
瓮牖书生方挟策，沙场甲士正啣枚。
幽人骨瘦欲清损。赖有时时酒一杯。
靖州即事
薛纲（明代）

昨到渠阳驻玉骢，王民王土迩遐同。山连古寨千峰秀，城枕清河百雉雄。

天险固宜良将守，边储还为冗兵空。更怜撼树蚍蜉命，都作凌烟阁上功。
老去也
薛逢（唐代）

惆怅人生不满百，一事无成头雪白。回看幼累与老妻，

俱是途中远行客。匣中旧镜照胆明，昔曾见我髭未生。

朝巾暮栉不自省，老皮皴皱文纵横。合掌髻子蒜许大，

此日方知非是我。暗数七旬能几何，不觉中肠热如火。

老去也，争奈何？敲酒盏，唱短歌。短歌未竟日已没，

月映西南庭树柯。
白衣女子木叶上诗
佚名（唐代）

桃花洞口开，香蕊落莓苔。佳景虽堪玩，萧郎殊未来。
元枢陈叔达
周必大（宋代）

淡墨名何早，洪钧转稍迟。艺文追伏郑，德业望皋夔。

寔事常求是，多闻更阙疑。斯民先觉者，人代舍公谁。
次韵务观城西书事二首
韩元吉（宋代）

川摇百艇陆千车，多是淮南避地家。
黄纸赦来戎马去，儿歌妇笑总呦哑。
题蒋苕生归舟酒醒图 其二
杨垕（清代）

黄头慵起挂帆迟，酒渴镫残卷画帷。多病赀郎难谏猎，同舟小婢定能诗。

何时富贵归须早，如此风波醉不辞。一样碧桐宫井意，重教舜举写乌丝。
中秋西桥饮酒和卢申之韵
赵肃远（宋代）

翠苹风起落残红，秋月正圆秋气中。
但怪肩吾轮桂长，未容文举酒樽空。
帆归南浦潮回北，人散西桥斗转东。
乌鹊高飞惊远目，误疑天际有来鸿。
和琴薰阁
陈藻（宋代）

阁倚琴薰诵子虚，果然少壮入乡书。
未游唐殿哦诗句，且把牙弦卧海隅。
有据论文须博浩，无根话性合驱除。
擢犀拔象尘埃里，反出重看是捷途。
句
陈熊（宋代）

水落舟横露浅沙，粉垣松桂古禅家。
湖上饮
韩维（宋代）

高秋水木变清光，荷叶乾枯{左禾右罢}稏黄。
习静久安融左懒，乘欢聊发次公狂。
未城浊酒欺人老，深喜寒花入坐香。
更谢林端新月色，留连归舫尽三觞。
和育王十二题 其二 佛迹峰
李觏（宋代）

佛迹空在兹，佛心无处所。寻迹以求之，似学邯郸步。
布袋赞
释绍昙（宋代）

内院不肯安店，长汀分甘落泊。
拄杖不解拈提，布袋徒然倚托。
肚中计较百般，要睡何曾睡著。
睡得著，铁奉化人须软脚。
清平乐·寒溪过雪
佚名（宋代）

寒溪过雪。梅蕊春前发。照影弄姿香苒苒，临水一枝风月。梦游姿佛仙乡。绿窗曾见幽芳。事往无人共说，愁闻玉笛声长。
别友人后得书因以诗赠
刘禹锡（唐代）

前时送君去，挥手青门桥。路转不相见，犹闻马萧萧。

今得出关书，行程日已遥。春还迟君至，共结芳兰苕。
送张少卿赴召十首
李新（宋代）

光芒先已动台躔，子舍修书正妙年。
奏对八砖看白日，文章万选敌青钱。
题惠来驿
龚茂良（宋代）

晴云当午争挥扇，晓雾生寒又着绵。
此是岭南春气候，日中长有四时天。
无著有还玉涧之意作诗留之
吴则礼（宋代）

淮山谁言鲺滞人，少雁求群正如许。
先生掉头嗟奚为。要著行缠抱琴去世。
径须折折楖栗杖，吾曹穷措有妙处。
时时携钵过桥来，白头看打僧伽鼓。
菩萨蛮
石孝友（宋代）

酒浓花艳秋波滑。舞余腰素花枝活。相见又还休。不禁归去愁。

枝衾成独拥。月冷知霜重。早是梦难成。梅花肠断声。
再寄孙文
洪皓（宋代）

中原分裂似天倾，公带群英世作程。
我坐儒冠稽复命，王郎代匮已之荆。
晚秋犹热
方岳（宋代）

九月年时已肃霜，今年九月尚追凉。
幸吾絺綌犹无恙，杜老何烦苦自伤。
赠傅氏
朱德才（魏晋）

猗猗彼君子，逍遥集华堂。高谕呈玄妙，弹笔播文章。
绍兴亲享明堂二十六首
佚名（隋代）

展牲登俎，箫韶在庭。
羞陈五室，意入三灵。
匪物斯享，惟诚则馨。
永作祭主，神其亿宁。
绮寮怨 宣武城南夜集感事和清真
郑文焯（清代）

白眼看天如醉，梦云谁唤醒。糁绮陌、舞絮狂尘，伤春泪，漫洒新亭。

微茫西山一角，沧波底，日落山更青。但怪他，片石无言，冤禽恨，抵死填海盈。

旷望去天几程。珠宫旧事，仙才枉说飞璚，月冷风清，羽衣谱，敛愁听。

苕苕凤楼残点，独立尽，五更情。漂花满城。东风不到处，花又零。
村舍杂书
陆游（宋代）

读书乃一癖，我亦不自知。
坐书穷至老，更欲传吾儿。
吾儿复当传，百世以为期。
君看北山公，太行尚可移。
座上分赋得竹深留客处
谢与思（明代）

篱落千竿玉，潇湘五月秋。不堪兼鹤驭，祇合过羊裘。

袂拂霜花净，杯承水荇浮。清吟忻对此，那在辖俱投。
北游诗二十一首 其七 清郡与郑中伯夜坐
张元凯（明代）

短筇相过话灯前，屈指漂零第几年。落叶一庭霜满地，清笳万井月中天。

孔融意气存张俭，杜甫交游老郑虔。何事倾尊不成醉，异乡头白各凄然。
满江红
郑元秀（宋代）

居士生朝，元来是、湖山胜日。长共荐、霜前篱落，半黄橙橘。酒压浮蛆新旨酽，香浮瑞兽祥烟密。更小蛮、清唱入时宜，声飘逸。

湖海量，冰霜质。年未老，身犹屈。记平生操履，几曾亏失。季野阳秋虽有自，伯仁崆峒原无物。待着君、添个老人星，人间出。
宫词 其十一
赵佶（宋代）

主第循常贺庆来，朱轮隐隐碾晴雷。内东门外登车处，帘合方令步障开。
与吴子华侍郎同年玉堂同直怀恩叙恳因成…兼呈诸同年
韩偓（唐代）

往年莺谷接清尘，今日鳌山作侍臣。二纪计偕劳笔研，

一朝宣入掌丝纶。声名烜赫文章士，金紫雍容富贵身。

绛帐恩深无路报，语馀相顾却酸辛。
安吉州赋牡丹
赵孟坚（宋代）

眼眩繁妍锦一机，铜瓶分插递参差。
几於饤坐看如偶，却为轻寒谢较迟。
售用奢豪须藉酒，形容妖艳每难诗。
微风忽度轻披展，绝忆霓裳驻拍时。
海外四逐客四首 其四 李参政光
王佐（汝学）（明代）

五十三家祸未消，何人海外得逍遥。皇天后土犹堪倚，明月清风不费邀。

但看琼岛一身在，莫怨图书万卷烧。千古牧羊亭下土，好还天道不曾饶。
涤愫
郑樵（宋代）

贤者不饱食，何为仕与农。
圣人诡时，何为世所宗。
显晦既有因，盛衰亦偶逢。
先秋而后春，俄顷自雍容。
鸿门会
董纪（明代）

卯金刀，先入关，不合楚人意。楚人力拔山气盖，世言可食盟可弃，四十万人皆勇锐。

张子房，别无策，抱奇货，临不测。重瞳玉玦光相射，坐上龙颜如土色。

使落当时舞剑手，安知误人非项伯。呜呼鬼朴犹怒唉，未疽身已病。

是何竖子不足谋，四百开基有真命。霸上立杀曹无伤，玉斗一声分汉疆。
屈美人辞 其一
屈大均（明代）

新选珠娘作美人，潇湘香草满宫春。离骚数为君王诵，讽谏心劳似楚臣。
寄殷秋溟周密庵二同年
李时行（明代）

与君跃马曲江头，京洛相违二十秋。北海樽罍花底宴，西园冠盖月中游。

甘泉献赋趋三礼，戚里听歌过五侯。樗栎一麾甘落莫，窜身空自向菟裘。
顾城
董嗣杲（宋代）

初闻春日水天迷，此际湖沙拥岸肥。
炊甑有尘籼米腐，酒坊无壁纸旗飞。
猿栖晓树青藤瘦，雀啄冬畦白菜稀。
寂寞旅怀禁得否，断腔渔笛钓船归。
答林石田
汪元量（宋代）

南朝千古伤心事，每阅陈编泪满襟。
我更伤心成野史，人看野史更伤心。
连山王开诗试子午花
陈著（宋代）

三数茎须细撚金，圆齐五瓣外红深。酷憎媚俗长垂首，善处骄阳不动心。

色变化成丹灶火，时开落应土圭针。感怀南北多分裂，此独全名古到今。
小春六花·黄菊
岳珂（宋代）

花时已是过重阳，翠干重开满地黄。
不为晨晖借颜色，要将晚节看芬芳。
宅边岂必白衣至，瓮里不妨红友香。
唤起閒情老元亮，颓然一醉答秋光。
病减枕上五首 其三
陈渊（宋代）

多情春梦草生池，起欲寻芳力尚疲。未解维摩无一语，故应习气欲题诗。
陪宪节饭石堂书院渡江游双泉墅即席和韵
程公许（宋代）

箯舆杭野渡，竹迳绕平畴。
红蓼前宵涨，黄花几日秋。
谈锋蜚屑玉，岩窦答鸣球。
山水饶心赏，能忘恤纬忧。
题朱麋君舍人鉴成焦山酣睡图四首 其二
张之洞（清代）

竟将四大作禅床，偶听钟鱼出上方。寄语东坡老居士，江山如此莫思乡。
枕上偶成在首
杜范（宋代）

老夫屡与死为邻，急报家人早入京。
正虑舟行流未滑，枕前快听泻檐声。
寄题虞阳山周氏隐居五咏 其一 妙光庵
孙觌（宋代）

孤烟抱水村，落日满云树。乱山如连环，杨柳是门处。

青缭竹溪如，翠点苔石路。钟鱼寂无声，白日掩僧户。

茗碗酌云腴，香篆擢烟缕。坐稳不知夕，炯炯山月吐。
颂证道歌·证道歌
释印肃（宋代）

真不立，妄本空，
劝君贼过莫施弓。越古超今无可有，
纤毫窒碍不能通。
暇日六咏 其三 百舌
张耒（宋代）

晓语月斜树，昼啼春霁天。胸中自有激，不是故多言。
艳曲为卢一清作
李云龙（明代）

君家闾门下，妾家越城南。特底结同心，凤凰玳瑁簪。

为欢日渐深，与郎相尔女。不解学吴侬，教郎作乡语。

雕阑行采花，唤郎为正钗。风吹石榴裙，露侬金缕鞋。

漫整绣罗襦，满袖氤氲香。不识鸳鸯鸟，含娇笑问郎。
初报嘉阳除官还东湖有期喜而有作
陆游（宋代）

塞上经秋几醉醒，羁愁减尽鬓边青。
烽传八诏登楼看，歌奏三巴忍泪听。
好语忽闻还印绶，归心先已绕林垧。
呼儿结束从今日，鹊语灯花故有灵。
胡氏挽诗
王十朋（宋代）

婺女生贤女，端宜配德星。登堂饮姑乳，调胆教儿经。

子舍春犹盛，孙枝叶已青。韩碑纪遗懿，彤管继芳馨。
吁嗟行
苏葵（明代）

吁嗟复吁嗟，吁嗟若为情。辙水鲋鱼借勺水，何人欲激西江迎。

吁嗟复吁嗟，吁嗟不停口。枝头黄叶振即落，何人欲倩擎天手。

不如强放吁嗟怀，不如满酌黄金罍。左手拉洪崖，右手招扬回。

不用舞柘枝，不用歌剪梅。铿锵天籁空中来，红螺蘸甲葡萄醅。

一饮一石谁与伍，步兵吏部风皆颓。曲生一剑百累辞，至竟莫若糟邱台。

华山昔日鼾如雷，后来学者吾当魁。屋傍松竹雨惊觉，笑问周公安在哉。
次韵和王驾校书结绶见寄之什
郑谷（唐代）

直应归谏署，方肯别山村。勤苦常同业，孤单共感恩。

醉披仙鹤氅，吟扣野僧门。梦见君高趣，天凉自灌园。
故宫行
夏完淳（明代）

朝登建康城，暮宿丹阳道。黄尘落日大江流，紫陌微寒故宫草。

故宫烟雨动新愁，华屋参差成古丘。当时罗绮三千户，何处莺花十二楼？

六代繁华如在眼，真龙不动河山转。春光缥缈景阳宫，月色徘徊芳乐苑。

细雨深宫花落迟，轻风合殿香飘远。花香十里到平康，莫愁歌舞冶游郎。

侠少尽骑青络马，交游争系紫罗囊。鸳鸯两两芙蓉沼，鹦鹉双双玳瑁梁。

一朝景物如反掌，富贵风流竟长往。玄武池边暮雨来，朱雀门前春草长。

美女琵琶塞上行，绮构云连空复情。行人夜雨乌衣巷，归雁秋风白下城。

登临千载空回首，陈井梁宫竟谁有！游鹿争衔上苑花，流莺自啭台城柳。

台城下接孝陵西，无限枝头乌夜啼。杨花风起过江去，薄暮如烟满大堤。
六长林丈偕犹子姬命至自秣陵枉诗为赠赋谢一律
韩日缵（明代）

轩轩韶举美仍都，负笈行游亦壮图。燕子矶头江月净，粤王台畔岭云孤。

君来喜共阿戎语，我见频将小友呼。倒屣不妨时问字，门前三径未荒芜。
读楞严经
郭印（宋代）

学道证声闻，习气犹未断。
百生恩爱情，会遇终恼乱。
阿难佛宠弟，亦遭淫女难。
神咒摄来归，宿业坚冰泮。
快演涅槃门，反复徵所见。
文殊更说偈，明指圆通岸。
其馀肆口言，心真自一贯。
三界七趣中，有相无非幻。
最后大慈悲，力破邪女叛。
天魔与外道，从此悉销散。
颂刘谦山邑侯 其三
杨希三（清代）

旱潦灾荒实可忧，频将水利细推求。浚源岂特通舟楫，高下农田得有秋。
冬日旅怀
罗邺（唐代）

乌焰才沈桂魄生，霜阶拥褐暂吟行。闲思江市白醪满，

静忆僧窗绿绮横。尘土自怜长失计，云帆尤觉有归情。

几多怅望无穷事，空画炉灰坐到明。
侍家大人宿灵乌道院
车无咎（清代）

一镫悬斗室，父子宿余明。古壁沈沈夜，高堂寂寂情。

何来风雨急，兼送竹梧声。远愧温衾士，能无忝所生。
和陈鲁山十诗以孟夏草木长遶屋树扶疏为韵
陆游（宋代）

门无容车高，庭止旋马广。
富贵固易耳，正恐卿惭长。
时情竞脂韦，家法独肮脏。
静处看纷纷，枯槔劳俯仰。
奉和圣制送张说上集贤学士赐宴（赋得私字）
李元纮（唐代）

硕儒延凤沼，金马被鸿私。馔玉趋丹禁，笺花降紫墀。

衔恩倾旨酒，鼓舞咏康时。暂觏群书缉，逾昭盛业丕。

接筵欣有命，搦管愧无词。自惊一何幸，太阳还及葵。
家山好
刘述（宋代）

挂冠归去旧烟萝。闲身健，养天和。功名富贵非由我，莫贪他。这歧路、足风波。

水晶宫里家山好，物外胜游多。晴溪短棹，时时醉唱里棱罗。天公奈我何。
与子俨等疏
陶渊明（魏晋）

告俨、俟、份、佚、佟：

天地赋命，生必有死；自古圣贤，谁能独免？子夏有言：“死生有命，富贵在天。”四友之人，亲受音旨。发斯谈者，将非穷达不可妄求，寿夭永无外请故耶？

吾年过五十，少而穷苦，每以家弊，东西游走。性刚才拙，与物多忤。自量为己，必贻俗患。僶俛辞世，使汝等幼而饥寒。余尝感孺仲贤妻之言。败絮自拥，何惭儿子？此既一事矣。但恨邻靡二仲，室无莱妇，抱兹苦心，良独内愧。

少学琴书，偶爱闲静，开卷有得，便欣然忘食。见树木交荫，时鸟变声，亦复欢然有喜。常言五六月中，北窗下卧，遇凉风暂至，自谓是羲皇上人。意浅识罕，谓斯言可保。日月遂往，机巧好疏。缅求在昔，眇然如何！

疾患以来，渐就衰损，亲旧不遗，每以药石见救，自恐大分将有限也。汝辈稚小家贫，每役柴水之劳，何时可免？念之在心，若何可言！然汝等虽不同生，当思四海皆兄弟之义。鲍叔，管仲，分财无猜；归生、伍举，班荆道旧；遂能以败为成，因丧立功。他人尚尔，况同父之人哉！颖川韩元长，汉末名士，身处卿佐，八十而终，兄弟同居，至于没齿。济北氾稚春，晋时操行人也，七世同财，家人无怨色。

《诗》曰：“高山仰止，景行行止。”虽不能尔，至心尚之。汝其慎哉，吾复何言！
和黄子功壁间伯皋次公韵 其一
韩淲（宋代）

天地一息大鹏风，未信逍遥尺鴳同。彼此衰荣无定在，人生元自不匆匆。
至日早起
刘敞（宋代）

至日应添一线长，汉仪忆奉万年觞。鸣珂列炬随丞相，长剑高年满未央。

法从此时瞻玉座，侍臣独许近清光。輶轩今出荒山外，厌见尘沙万里黄。
竹溪寺
陈廷瑜（清代）

古寺缘城近，魁山外一峰。路回青叠叠，门隐翠重重。

竹雨喧秋叶，溪烟冷暮钟。阇黎饶种秫，幽杵乱声舂。
题史馆兵部傅君草堂
文彦博（宋代）

羡君济上墅，胜概不可名。泉石与松竹，声影交相清。

周墙数百堵，版筑皆亲营。箕尾出南极，直对茅轩明。

陶庐自爱乐，蒋径堪逢迎。但恐赤松子，到此难忘情。

拾却留侯伴，从吾林下行。
赞三十六祖颂
释印肃（宋代）

降生月氏国，名鸠摩罗多。
宿乘尊者记，不二阿弥陀。
统分稻晚归
陆游（宋代）

薄酒不自酌，夕阳须汝归。
橘包霜後美，豆荚雨中肥。
路远应加饭，天寒莫减衣。
老怀忧自切，道眼看皆非。
蝶恋花（临安道中赋梅）
赵师侠（宋代）

剪水凌虚飞雪片。认得清香，雪树深深见。传粉凝酥明玉艳。含章檐下春风面。

照影溪桥情不浅。羌管声中，叠恨传幽怨。陇首人归芳信断。万重云水江南远。
寿春进祝圣七首。千载降祥
贯休（唐代）

九天宫上圣，降世共昭回。万汇须亭毓，群仙送下来。

承乾当否极，庶事尽康哉。只有羲轩比，其馀不可陪。
樵风
程垣（宋代）

樵夫识雨候，风起装樵归。只顾担重轻，无心问是非。

才观六鹢退，随知少女机。同行采樵人，先后不相违。
玄武湖
黄度（宋代）

万骑连山噪虎熊，千艘激浪泣鱼龙。
变迁陵谷有如此，应笑铜驼无定踪。
杜无逸留别次韵三首
傅察（宋代）

薰蒸和气浃丰年，羸老欣闻诏令宣。
疾恶如雠知劲节，清言有令乐推贤。
却嫌松菊荒三径，故乞丝纶下九天。
欲识邦人思厚德，四郊草木亦依然。
过周肯卫东村
徐作肃（清代）

僻地容来往，秋天别业清。倾壶耽一醉，好雨坐三更。

近水暮云入，新田晚稻平。闲闲堪著赋，何事欲关情。
喜蚊勉儿辈二首 其一
梁必强（明代）

怪我贪眠似困蒙，怜君唤醒主人翁。雷声入耳尘缘悟，尽在乾坤大觉中。
和陶九日闲居
苏轼（宋代）

九日独何日，欣然惬平生。
四时靡不佳，乐此古所名。
龙山忆孟子，栗里怀渊明。
鲜鲜霜菊艳，溜溜糟床声。
闲居知令节，乐事满余龄。
登高望云海，醉觉三山倾。
长歌振履商，起舞带索荣。
坎坷识天意，淹留见人情。
但愿饱粳稌，年年乐秋成。
读诸葛武侯传书怀赠长安崔少府叔封昆季
李白（唐代）

汉道昔云季，群雄方战争。
霸图各未立，割据资豪英。
赤伏起颓运，卧龙得孔明。
当其南阳时，陇亩躬自耕。
鱼水三顾合，风云四海生。
武侯立岷蜀，壮志吞咸京。
何人先见许，但有崔州平。
余亦草间人，颇怀拯物情。
晚途值子玉，华发同衰荣。
托意在经济，结交为弟兄。
毋令管与鲍，千载独知名。
侠客行 其四
方国骅（明代）

绣帐长薰鸭，招邻日斗鸡。主依黄歇楚，宾拟孟尝齐。

游去五湖尽，歌残北斗低。生憎说头白，长剑任东西。
朱元晦寄诗刘贡父有风藉溪先生之意词甚妙而
胡宏（宋代）

云出青山得自由，西郊未解如薰忧。
欲识青山最青处，云物万古生无休。
寄左次魏二首
刘克庄（宋代）

多谢齐安牧，交情未阔疏。
方筹江北事，肯寄海南书。
开幙交锋处，修城劫火馀。
别来各添岁，筋力近何如。
寄题傅钦之草堂
秦观（宋代）

河阳有洑流，经营太行根。
盛德不终晦，发为清济源。
斯堂济源不，太行正当门。
仰视浮云作，俯窥流水奔。
修竹带藩篱，百禽鸣朝暾。
相望有盘谷，李愿故居存。
主人国之老，实惟商岩孙。
班行昔供奉，亟进逆耳言。
天子色为动，群公声亦吞。
萧条冰霜际，不改白玉温。
出处士所重，其微难具论。
公勿思草堂，朝廷待公尊。
南翔寺
释慧远（宋代）

无数青山伴我行，更将清浅濯尘缨。
枕流漱石真吾事，买片闲田就此耕。
过永泰文与可宅因寄
冯山（宋代）

数程奔走倦征车，喜过蓬仙旧隐居。秀气峰峦排户牖，清风楼阁锁图书。

一从高步东山起，重见深秋少室虚。无计墨君堂上看，林间猿鹤共踌躇。
送刘虚白二首
欧阳修（宋代）

我嗟缰锁若牵拘，久羡南山去结庐。
自顾岂劳君借誉，偶然章服裹猿狙。
云溪文庆长老画像赞
邹浩（宋代）

不选在在处处，长是哆哆啝啝。饭了要睡便睡，睡了要歌便歌。

呵呵呵呵呵呵，且道一把茅下。翁子三家村里，老婆相去几何。

咦。
郊庙歌辞。祀九宫贵神乐章。寿和
佚名（唐代）

时文哲后，肃事严禋。馨我明德，享于贵神。

大庖载盈，旨酒斯醇。精意所属，期于利人。
余幼尝一到庐山再游已三十年矣感怀二首 其一
李纲（宋代）

梦想庐山三十秋，却因谪宦得重游。禅林处处逢清赏，山路重重识故侯。

绝岭半将云幕覆，飞泉长作玉虹流。平生丘壑真吾志，一洗胸中万斛愁。
船子和尚赞
释心月（宋代）

机语相符句合头，离钩三寸已吞钩。
孤舟短棹都抛却，直得朱泾水逆流。
咏怀二首 其二
郑思肖（宋代）

精卫虽至微，衔石尚填海。一点至烈心，千生万生在。

我誓铭于天，语大莫能载。万万雷霆诛，此盟亦不坏。

划然笑一声，今古生光彩。